ฐานะการเงินและผลการดำเนินงาน

งบการเงินรวมของบริษัทและบริษัทย่อย

ก) รายงานการสอบบัญชี

-   รายงานของผู้สอบบัญชีสำหรับงบการเงินปี 2549 ซึ่งตรวจสอบโดย นายณรงค์ พันตาวงษ์
    ผู้สอบบัญชีอนุญาตเลขทะเบียน 3315 จากบริษัท สำนักงาน เอินส์ท แอนด์ ยัง จำกัด
    ได้ให้ความเห็นอย่างไม่มีเงื่อนไขว่างบการเงินได้จัดทำขึ้นโดยถูกต้องตามที่ควรในสาระสำคัญตามหลักการบัญชีรับรองทั่วไป

-   รายงานของผู้สอบบัญชีสำหรับงบการเงินปี 2550 ซึ่งตรวจสอบโดย นายณรงค์ พันตาวงษ์
    ผู้สอบบัญชีอนุญาตเลขทะเบียน 3315 จากบริษัท สำนักงาน เอินส์ท แอนด์ ยัง จำกัด
    ได้ให้ความเห็นอย่างไม่มีเงื่อนไขว่างบการเงินได้จัดทำขึ้นโดยถูกต้องตามที่ควรในสาระสำคัญตามหลักการบัญชีรับรองทั่วไป

-   รายงานของผู้สอบบัญชีสำหรับงบการเงินปี 2551 ซึ่งตรวจสอบโดย นายณรงค์ พันตาวงษ์
    ผู้สอบบัญชีอนุญาตเลขทะเบียน 3315 จากบริษัท สำนักงาน เอินส์ท แอนด์ ยัง จำกัด
    ได้ให้ความเห็นอย่างไม่มีเงื่อนไขว่างบการเงินได้จัดทำขึ้นโดยถูกต้องตามที่ควรในสาระสำคัญตามหลักการบัญชีรับรองทั่วไป

ข) ตารางสรุปอัตราส่วนทางการเงินที่สำคัญ

  ------------------------------------------- -------- -------- ---------
                                              2549     2550     2551

  อัตราส่วนสภาพคล่อง                                               

  อัตราส่วนสภาพคล่อง                             1.97     2.08     2.91

  อัตราส่วนสภาพคล่องหมุนเร็ว                       0.87     1.09     1.39

  อัตราส่วนสภาพคล่องกระแสเงินสด                   0.78     0.38     0.43

  อัตราส่วนหมุนเวียนลูกหนี้การค้า                     10.54    8.83     11.04

  ระยะเวลาเก็บหนี้เฉลี่ย                           34.15    40.79    32.61

  อัตราส่วนหมุนเวียนสินค้าคงเหลือ                    59.82    39.41    44.47

  ระยะเวลาขายสินค้าเฉลี่ย                         6.02     9.13     8.10

  อัตราส่วนหมุนเวียนเจ้าหนี้การค้า                    16.77    13.57    14.37

  ระยะเวลาชำระหนี้เฉลี่ย                          21.47    26.52    25.05

  วงจรเงินสด                                   18.69    23.40    15.66

  อัตราส่วนแสดงความสามารถในการหากำไร                              

  อัตรากำไรขั้นต้น                                14.90    12.44    11.92

  อัตรากำไรจากการดำเนินงาน                      6.21     2.57     2.03

  อัตรากำไรอื่น                                  1.57     1.09     1.39

  อัตราส่วนเงินสดต่อการทำกำไร                     117.36   150.98   140.00

  อัตรากำไรสุทธิ                                 7.06     3.25     2.90

  อัตราผลตอบแทนผู้ถือหุ้น(Weighted)                 23.52    9.43     7.41

  อัตราส่วนแสดงประสิทธิภาพในการดำเนินงาน                             

  อัตราผลตอบแทนจากสินทรัพย์                       17.35    7.01     5.82

  อัตราผลตอบแทนจากสินทรัพย์ถาวร                   41.36    24.33    22.92

  อัตราการหมุนของสินทรัพย์                         2.46     2.15     2.01

  อัตราส่วนวิเคราะห์นโยบายทางการเงิน                                 

  อัตราส่วนหนี้สินต่อส่วนของผู้ถือหุ้น                    0.35     0.34     0.21

  อัตราส่วนความสามารถในการชำระดอกเบี้ย            32.68    26.25    21.11

  อัตราส่วนความสามารถชำระภาระผูกพัน(CashBasis)    1.07     1.17     1.01

  อัตราการจ่ายเงินปันผล                           57.98    70.55    74.90
  ------------------------------------------- -------- -------- ---------

 คำอธิบายและการวิเคราะห์ฐานะการเงินและผลการดำเนินงาน

  (1) ภาพรวมของผลการดำเนินงานที่ผ่านมา

ปี 2551 บริษัทฯ ต้องเผชิญกับปัญหาราคาวัตถุดิบที่ปรับตัวสูงขึ้นตามภาวะราคาน้ำมัน
รวมทั้งบริษัทฯยังต้องแบกรับภาระค่าใช้จ่ายที่เพิ่มขึ้น เช่น
ค่าใช้จ่ายด้านพลังงานและน้ำมันเชื้อเพลิงที่สูงขึ้น ซึ่งส่งผลกระทบต่อต้นทุนการผลิต
ถึงแม้ว่าจะได้รับการอนุมัติปรับราคาขายเพิ่มขึ้นจากกระทรวงพานิชย์
แต่ปัญหาจากการแข็งค่าของเงินบาท ปัญหาค่าน้ำมันที่สูงขึ้นอย่างต่อเนื่อง และ
ปัญหาจากเศรษฐกิจที่ถดถอยทั่วโลก ทำให้ผู้ส่งออกกุ้งสดต้องชะลอการส่งออก
ทำให้กุ้งในประเทศจึงมีราคาตกต่ำ ส่งผลกระทบโดยตรงแก่เกษตรกรผู้เลี้ยงกุ้ง
และส่งผลกระทบต่อเนื่องมายังอุตสาหกรรมผลิตอาหารกุ้ง

อย่างไรก็ตามบริษัทฯ ยังคงยึดมั่นที่จะนำเสนอสิ่งที่ดีที่สุดให้แก่ลูกค้าและเกษตรกรผู้เลี้ยงสัตว์น้ำ
บริษัทฯ จึงมิได้มีนโยบายที่จะปรับลดคุณภาพสินค้าเพื่อรักษาสัดส่วนกำไร
แต่ยังมุ่งมั่นที่จะรักษาคุณภาพสินค้าให้มีความคงที่อยู่เสมอ
เพื่อให้เกษตรกรผู้เลี้ยงสัตว์น้ำได้รับสินค้าที่มีมาตรฐาน

ในส่วนของอาหารปลานั้น ในปี 2551 เกิดปัญหาโรคระบาดไปทั่ว สภาพอากาศที่เปลี่ยนแปลง
และปัญหาลูกปลาขาดตลาด
จากสาเหตุสภาพอากาศที่เปลี่ยนแปลงทำให้การเพาะเลี้ยงพันธุ์ปลาทำได้ยากขึ้น00
เป็นเหตุทำให้การเลี้ยงปลาลดลงส่งผลกระทบมาถึงอตุสาหกรรมอาหารปลา

ในปี 2551 บริษัทฯ มีผลการดำเนินงานลดลง โดยมีกำไรขั้นต้น ที่ร้อยละ 11.92 เปรียบเทียบปี
2550 ที่ร้อยละ 12.44 และกำไรสุทธิลดลงจากงวดเดียวกันในปีที่ผ่านมาปี 2551 ที่ร้อยละ 2.90
เปรียบเทียบปี 2550 ที่ร้อยละ 3.14
เนื่องจากบริษัทได้ประสบกับปัญหาราคาวัตถุดิบปรับตัวสูงขึ้นตามที่กล่าวมาข้างต้น ส่งผลให้บริษัทฯ
มีอัตราต้นทุนสินค้าเพิ่มขึ้น ทั้งนี้บริษัทฯ มิได้นิ่งนอนใจ
และพยายามปรับปรุงประสิทธิภาพเครื่องจักรและขบวนการผลิตให้สามารถเพิ่มผลผลิตให้สูงขึ้น
โดยลดการสูญเสียในการผลิตให้เหลือน้อยที่สุดอย่างต่อเนื่อง

  (2) ผลการดำเนินงานที่ผ่านมา

1.  รายได้จากการขาย

ปี 2551 สัดส่วนของรายได้จากการขายต่อรายได้ทั้งสิ้น จะอยู่ในราวร้อยละ 98.61
โดยยอดขายในปี 2551 ตามงบการเงินรวมเท่ากับ 2,122.988 ล้านบาท เพิ่มขึ้นจากปีก่อน
76.27 ล้านบาทหรือเพิ่มขึ้นคิดเป็นร้อยละ 3.47

รายได้จากการขายของบริษัทฯ และบริษัทย่อย ในปี 2551 จำแนกเป็นรายได้จากผลิตภัณฑ์อาหารกุ้ง
ร้อยละ 63.96 ผลิตภัณฑ์อาหารปลาร้อยละ 34.10 ลูกกุ้งร้อยละ 0.53 และวัตถุดิบร้อยละ 0.31
(รายได้จากวัตถุดิบเป็นการซื้อมาเพื่อขายต่อให้บริษัทย่อยและบริษัทฯ
มิได้มีกำไรจากการขายในส่วนนี้)
โดยอาหารกุ้งมีสัดส่วนการขายเพิ่มขึ้นจากงวดเดียวกันของปีก่อนคิดเป็นร้อยละ 24.88
ส่วนอาหารปลามีสัดส่วนการขายลดลงร้อยละ 21

2.  รายได้อื่น

รายได้ที่ไม่ใด้เกิดจากการขายสินค้าที่มีจำนวนมากที่สุดได้แก่ รายได้ค่าเช่า ประมาณ 16.96
ล้านบาท ซึ่งเกิดจากการที่นำห้องเย็นไปให้ผู้อื่นเช่า รายได้อื่นราว 12.90 ล้านบาท
ประกอบด้วยดอกเบี้ยรับ กำไรจากการจำหน่ายทรัพย์สิน รายได้จากการชดเชยการส่งออกและอื่นๆ
ซึ่งที่ผ่านมากำไรจากการจำหน่ายทรัพย์สินจะเป็นรายการที่มีจำนวนผันผวนไม่แน่นอนส่วนรายได้อื่นเหลือจะมีจำนวนที่ไม่แปรปรวนมากนัก

3.  ต้นทุนขาย

สำหรับปี 2551 ต้นทุนขายเพิ่มขึ้น จากปี 2550 จำนวนร้อยละ 88.08 จาก ร้อยละ 87.56
เนื่องจาก ราคาวัตถุดิบปรับตัวสูงขึ้นและ ค่าเชื้อเพลิง
ค่าพลังงานที่สูงขึ้นส่งผลทำให้ต้นทุนขายของบริษัทฯ สูงขึ้น

4.  ค่าใช้จ่ายในการขายและบริหาร

ค่าใช้จ่ายในการขายและบริหารใกล้เคียงกับปีก่อน ในปี 2551 ที่ร้อยละ 9.53 เปรียบเทียบกับปี
2550 ร้อยละ 9.68 เนื่องจากบริษัทฯ
มีนโยบายป้องกันความเสี่ยงจากการชำระหนี้จากลูกหนี้ให้สอดคล้องกับสถานการณ์ในปัจจุบัน
ในปีที่ผ่านมาจึงมีการปรับค่าเผื่อหนี้สงสัยจะสูญลดลง ให้สอดคล้องกับคุณภาพของลูกหนี้ในปัจจุบัน

5.  ดอกเบี้ยจ่าย

อัตราดอกเบี้ยจ่ายใกล้เคียงกับปีก่อนจากร้อยละ 0.17 ในปี 2550 เพิ่มขึ้นเป็นร้อยละ 0.19 ในปี
2551 สาเหตุมาจากปี 2551 บริษัทฯ มียอดเงินกู้ระยะสั้นเพิ่มขึ้น

6.  ภาษีเงินได้นิติบุคคล

อัตราภาษีเงินได้นิติบุคลต่อยอดขายใกล้เคียงกับปี 2550 ที่ร้อยละ 0.37 เทียบกับปี 2551 ที่ร้อยละ
0.33 เนื่องจาก บริษัทฯ มีผลกำไรลดลง จึงทำให้ภาษีเงินได้นิติบุคคลลดลง

7.  กำไรสุทธิ

ในปี 2551 เนื่องจากราคาวัตถุดิบปรับตัวสูงขึ้นอีก ทำให้ต้นทุนขายเพิ่มขึ้น
พร้อมทั้งมีค่าใช้จ่ายในการขายและบริหารเพิ่มขึ้น จึงทำให้บริษัทฯ มีอัตรากำไรสุทธิ
ลดลงเมื่อเทียบกับปี 2550 จากร้อยละ 3.14 เหลือ ร้อยละ 2.90

8.  อัตราผลตอบแทนต่อผู้ถือหุ้น

หากพิจารณาผลตอบแทนต่อผู้ถือหุ้นจากเงินปันผลที่ผู้ถือหุ้นได้รับโดยตรงนั้น จะพบว่า บริษัทฯ
ได้มีการจ่ายเงินปันผลจากผลการดำเนินงานปี 2551 ที่อัตราร้อยละ 75 สูงกว่านโยบายบริษัทฯ
ที่กำหนดไว้จะจ่ายเงินปันผลประมาณร้อยละ 60 ของผลกำไรสุทธิ

11.3 ฐานะการเงิน

  (1) สินทรัพย์

1.  ส่วนประกอบของสินทรัพย์

ปี 2551 บริษัทฯ มีสินทรัพย์รวม 1,019.994 ล้านบาท ลดลงจากปี 2550 ซึ่งมีสินทรัพย์รวม
1,091.907 ล้านบาท หรือคิดเป็นร้อยละ 6.59 เนื่องจากเงินสดหรือรายการเทียบเท่าลดลง
รวมทั้งลูกหนี้คงเหลือลดลงกว่าปีที่แล้ว โดยในปี 2551 สัดส่วนของสินทรัพย์หมุนเวียน ต่อ
สินทรัพย์ไม่หมุนเวียน อยู่ในอัตราราว 46 : 54

2.  คุณภาพของสินทรัพย์

-   ลูกหนี้

ปี 2549- 2551 บริษัทฯ มีลูกหนี้สุทธิ 152.92 ล้านบาท 210.39 ล้านบาท และ 161.79
ล้านบาท ตามลำดับ โดยมีระยะเวลาการเก็บหนี้ 40 วัน 32 วัน 32 วัน ลูกหนี้ที่ไม่เกิน 6 เดือน
ลดลงจากปี 2550 ที่มีเพียงร้อยละ 99.54 ของยอดลูกหนี้ (สุทธิ) มาเป็นร้อยละ 99.10
ยอดลูกหนี้ (สุทธิ) จึงทำให้คุณภาพลูกหนี้ของบริษัท ในปัจจุบัน ถือว่าดีใกล้เคียงปีก่อน
ทั้งนี้บริษัทมีนโยบายการตั้งสำรองหนี้สงสัยจะสูญโดยพิจารณาจากอายุหนี้

-   สินค้าคงเหลือ

สินค้าคงเหลือส่วนใหญ่จะเป็นของบริษัทฯ โดยในงบเฉพาะบริษัทฯ นั้น สินค้าคงเหลือในปี 2551
มีประมาณ 227 ล้านบาท ดังนั้นสินค้าคงเหลือประมาณ 17 ล้านบาทจะอยู่ที่บริษัทย่อย
ซึ่งเกือบทั้งหมดจะเป็นวัตถุดิบ

เนื่องจากบริษัทฯ มีระเบียบการเก็บรักษาสินค้าสำเร็จรูป และวัตถุดิบของบริษัทฯ
จะมีการหมุนเวียนเร็ว จะเห็นได้จากระยะเวลาขายสินค้าเฉลี่ยปี 2551 มีประมาณ 8 วันเท่านั้น
ดังนั้นจึงตั้งสำรองค่าเผื่อสินค้าเสื่อมคุณภาพเพียงเล็กน้อย

(2) สภาพคล่อง

1.  กระแสเงินสด

กำไรสุทธิตามงบกำไรขาดทุนกับกำไรที่เป็นเงินสดลดลงจากปี 2550 ทั้งนี้เนื่องจากในปี 2551
บริษัทฯ มีการตั้งการด้อยค่าของสินทรัพย์ถาวร จำนวน 5 ล้านบาท
ซึ่งเป็นค่าใช้จ่ายที่ไม่เป็นตัวเงินสด มีค่าเสื่อมราคาเพิ่มขึ้น
ซึ่งเป็นส่วนหนึ่งของค่าใช้จ่ายที่ไม่เป็นเงินสด
รวมถึงมีส่วนขาดทุนสุทธิส่วนที่เป็นของผู้ถือหุ้นส่วนน้อยของบริษัทย่อย จำนวน 13.6 ล้านบาท
ซึ่งเป็นรายได้ที่ไม่เป็นเงินสด

กำไรที่เป็นเงินสดมียอดลดลงจาก 152.31 ล้านบาทในปี 2550 เป็น 142.27 ล้านบาทในปี 2551
แม้ว่าบริษัทฯ มีกำไรที่เป็นเงินสดลดลง แต่ก็ยังไม่มีปัญหาการขาดสภาพคล่องในการดำเนินการ

ในปี 2551 บริษัทฯ และบริษัทย่อยมีสินทรัพย์ในการดำเนินการลดลง 44 ล้านบาท
แบ่งเป็นลูกหนี้ลดลง 46 ล้านบาท และสินค้าคงเหลือเพิ่มขึ้นราว 2 ล้านบาท
แต่ไม่ได้เกิดปัญหาต่อสภาพคล่องของบริษัทฯ แต่อย่างใด เพราะลูกหนี้ส่วนใหญ่ยังไม่ครบกำหนดชำระ
ส่วนสินค้าคงเหลือสามารถเปลี่ยนเป็นเงินสดได้อย่างรวดเร็ว และบริษัทฯ มีหนี้สินลดลง 100
ล้านบาท แบ่งเป็นเจ้าหนี้การค้าเพิ่มขึ้นราว 66 ล้านบาท หนี้สินหมุนเวียนอื่นลดลง 25 ล้านบาท
และอื่นๆ 9 ล้านบาท

2.  อัตราส่วนสภาพคล่องที่สำคัญ

ปี 2549 – 2551 บริษัทมีอัตราส่วนสภาพคล่อง 1.97 เท่า 2.08 เท่า และ 2.91 เท่า
ตามลำดับ บริษัทมีสภาพคล่องดีขึ้นซึ่งเป็นผลมาจากการบริหารการจัดเก็บหนี้ที่มีประสิทธิภาพ และ
บริษัทฯ มีการกู้ยืมเงินระยะยาวลดลง

  (3) แหล่งที่มาของเงินทุน

  (3.1) โครงสร้างเงินทุนและความเหมาะสม

บริษัทฯ มีนโยบายระมัดระวัง (Conservative) ในการขยายการลงทุนและการก่อหนี้
โดยเฉพาะหนี้ผูกพันระยะยาว ดังนั้นที่ผ่านมาเมื่อบริษัทฯ มีการขยายตัวในสินทรัพย์
เงินทุนที่ใช้นั้นจึงจะมาจากทั้งหนี้สินและส่วนของผู้ถือหุ้น
อัตราส่วนหนี้สินต่อส่วนของผู้ถือหุ้นจึงยังอยู่ระดับต่ำ
ทำให้ไม่มีความเสี่ยงในด้านเสถียรภาพทางการเงิน

  (3.2) ส่วนของผู้ถือหุ้น

ส่วนของผู้ถือหุ้นเพิ่มขึ้นจากการที่บริษัทฯ มีกำไรจากการดำเนินงาน และบริษัทฯ
มีการจ่ายเงินปันผลในอัตราที่สูง ทั้งส่วนของผู้ถือหุ้นรวม และส่วนของผู้ถือหุ้นในบริษัทย่อยด้วย

  (3.3) หนี้สิน

สำหรับปี 2550 - 2551 เงินกู้ยืมและหนี้ลดลงในงบการเงินรวม จำนวน 275.97 เป็น 177.22
ล้านบาทตามลำดับนั้น ส่วนใหญ่จะเป็นบริษัทฯ ที่เป็นผู้กู้จะนำไปใช้ในการดำเนินกิจการ

เงินกู้ที่บริษัทฯ กู้ยืมมา นำไปใช้ในการดำเนินกิจการ แต่บริษัทฯ
ได้กู้ยืมมาในลักษณะที่เป็นเงินกู้ยืมระยะสั้น เนื่องจาก บริษัทฯ
คาดว่าจะมีเงินสดเพียงพอที่จะชำระคืนเงินกู้ได้หมดภายในเวลาประมาณ 1 ปี
ส่วนเงินกู้ระยะยาวบริษัทฯ สามารถชำระได้ตามปกติ

เงินกู้ยืมระยะสั้นดังกล่าวเป็นเงินกู้แบบ Revolving Credit Line
ซี่งบริษัทกู้กับสถาบันการเงินภายในประเทศเป็นเงินบาท โดยมีอัตราดอกเบี้ยแบบคงที่
กำหนดชำระคืนตามระยะเวลาที่กำหนดในตั๋วสัญญาใช้เงิน โดยบริษัทฯ
สามารถออกตั๋วสัญญาใช้เงินใบใหม่แทนใบที่หมดอายุได้ ทั้งนี้เงินกู้ดังกล่าวมีบุคคลค้ำประกัน

11.4 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

บริษัทฯ มีการออกและเสนอขายใบสําคัญแสดงสิทธิให้แก่ผู้ถือหุ้น จำนวน 125,000,000 หน่วย
และออกและเสนอขายใบสําคัญแสดงสิทธิให้แก่กรรมการและพนักงานจำนวน 7,500,000 หน่วย
ใบสำคัญแสดงสิทธิมีอายุ 4 ปี โดยมีราคาใช้สิทธิ 1.50 บาท

11.5 ค่าตอบแทนของผู้สอบบัญชี

ค่าตอบแทนผู้สอบบัญชีปี 2551 ประกอบด้วยค่าตอบแทนจากการสอบบัญชีจำนวน 800,000 บาท
และค่าใช้จ่ายอื่นๆ จำนวน 87,728 บาท รวมเป็นจำนวนเงิน 887,728 บาท